KIRJALLINEN KYSYMYS E-1568/00

esittäjä(t): Bart Staes (Verts/ALE) komissiolle

(19. toukokuuta 2000)

Aihe: Audiovisuaalisten tuotantojen valtionapu

Komissio haluaa rajoittaa audiovisuaalisille tuotannoille annettavan valtiontuen puoleen tuotantojen kokonaisbudjetista. Kyseisellä ehdotuksella komissio ottaa ensimmäisen kerran kilpailusäännöt täysimääräisesti käyttöön kulttuuripolitiikan alalla.

Kyseinen muutos on vahingollinen pienten ja keskisuurten jäsenvaltioiden ja kulttuurialojen audiovisuaalisille hankkeille. Toisin kuin suurilla jäsenvaltioilla ja kulttuurialoilla, niiden käytettävissä olevat rahoituslähteet ovat rajallisemmat. Komission ehdottama suhteellinen laskentatapa (tässä tapauksessa 50 prosentin sääntö) sitä paitsi antaa vääristyneen kuvan todellisuudessa myönnetyistä summista.

1. Aikooko komissio rajoittaa audiovisuaalisille tuotannoille myönnettävän valtiontuen puoleen kokonaisbudjetista? Jos vastaus on myönteinen, miten komissio perustelee kyseisen rajoituksen käyttöönoton?

2. Myöntääkö komissio, että tämän ehdotuksen myötä kilpailusääntöjä sovelletaan ensimmäisen kerran täysimääräisesti kulttuuripolitiikassa? Jos vastaus on kielteinen, miten audiovisuaalisten tuotantojen valtiontuen rajoittamista puoleen kokonaisbudjetista on siinä tapauksessa tulkittava?

3. Katsooko komissio, että audiovisuaalisten tuotantojen valtiontuen rajoittaminen puoleen kokonaisbudjetista on yhteensovitettavissa komission itsensä asettamien pienten ja keskisuurten jäsenvaltioiden ja kulttuurialojen kehittymistä koskevien tavoitteiden kanssa? Jos vastaus on myönteinen, miten audiovisuaalisten tuotantojen valtiontuen rajoittaminen puoleen kokonaisbudjetista edistää komission mielestä pienten ja keskisuurten jäsenvaltioiden ja kulttuurialojen kehittymistä?

4. Onko komissio valmis luopumaan ehdotuksestaan rajoittaa audiovisuaalisten tuotantojen valtiontuki puoleen kokonaisbudjetista, kun otetaan huomioon sen kielteiset seuraukset pienten ja keskisuurten jäsenvaltioiden ja kulttuurialojen audiovisuaalisille aloitteille? Jos vastaus on kielteinen, miksi komissio ei aio luopua ehdotuksestaan?

Mario Montin komission puolesta antama vastaus

(25. syyskuuta 2000)

1. Viimeaikaisissa päätöksissään komissio on soveltanut elokuville myönnettyyn valtiontukeen Ranskan elokuvatuotannon tukiohjelmasta (N 3/98) 29. heinäkuuta 1998 tehdyn päätöksensä mukaisia sääntöjä ja periaatteita:

- jäsenvaltion on annettava tietyt takuut elokuvien kulttuurisisällöstä, jotta voidaan välttää sellaisten kaupallisten tuotantojen (esim. audiovisuaalisen mainonnan) tukeminen, jotka eivät edistä kulttuuria;

- pienellä budjetilla tehtyjä taide-elokuvia lukuun ottamatta tuki-intensiteetti on rajattava 50 prosenttiin; tavoitteena on edistää markkinatalouteen sopivia kaupallisia hankkeita ja välttää jäsenvaltioiden välinen tukikilpailu;

- lisätukea tietyille toimille ei voida sallia, jotta tuen neutraali kannustava vaikutus säilyy; ja

- tuottajan on voitava käyttää vähintään 20 prosenttia elokuvabudjetista toisessa jäsenvaltiossa, mikä edistää kaupankäyntiä yhteisössä; toisin sanoen koko tuki on saatava käyttöön, vaikka vain 80 prosenttia budjetista kulutettaisiin tuen myöntävässä jäsenvaltiossa.

Jos ilmoitetuissa järjestelyissä noudatetaan näitä periaatteita, niihin voidaan soveltaa EY:n perustamissopimuksen 87 artiklan (ent. 92 art.) 3 kohdan d alakohdan poikkeusta.

2. Kysymyksessä ei ole ensimmäinen kerta, kun kilpailusääntöjä sovelletaan kulttuurin alalla. Komissio sovelsi kilpailusääntöjä kulttuuritukiin jo ennen kuin EY:n perustamissopimukseen sisällytettiin mahdollisuus poiketa tukien periaatteellisesta kiellosta kulttuurin edistämiseen myönnettävän tuen kohdalla (87 art. 3 k. d alak.). Jotta 87 artiklan 3 kohdan d alakohdan mukaisesta poikkeusta voitaisiin soveltaa, kyseessä oleva tuki on käytettävä määrättyyn kulttuurihankkeeseen, kuten elokuvatuotantoon. Muutoin se katsotaan tavanomaiseksi teollisuudelle myönnettäväksi tueksi. Teollisuustuki, jota ei ole tarkoitettu määrättyyn kulttuurihankkeeseen, kuuluu yleisten valtiontukisääntöjen ja suuntaviivojen soveltamisalaan (myös pk-yrityksille myönnettävää tukea koskevat suuntaviivat).

3. Komissio katsoo kulttuurin edistämisen yhdeksi tärkeimmistä tavoitteistaan. Vaikka perustamissopimuksen valtiontukimääräyksiä ei ole voitu antaa tätä tarkoitusta varten, komissio ottaa toki tämän tavoitteen huomioon sääntöjä soveltaessaan.

Kilpailua vahvistavan vaikutuksensa vuoksi valtiontukisääntöjen soveltaminen on huomattavan hyödyllistä etenkin pienille ja keskisuurille jäsenvaltioille, koska se edistää yhtenäisen kulttuurialueen muodostumista ehkäisemällä elokuvatuotannon markkinoiden jakautumisen ja eristämisen.

4. Komissio on jo soveltanut Ranskan elokuvatuotannon tukiohjelmasta tehtyä päätöstä varten kehiteltyjä periaatteita Saksan (liittovaltion tukiohjelma), Irlannin, Alankomaiden ja Ruotsin tukiohjelmiin. Tulevina kuukausina komissio soveltaa samoja periaatteita tiiviissä yhteistyössä asianomaisten jäsenvaltioiden kanssa Belgian, Saksan (osavaltiot), Espanjan, Italian, Luxemburgin ja Yhdistyneen kuningaskunnan voimassa oleviin tukiohjelmiin.